CELEX: 32021R1785
Language: lt
Date: 2021-10-08 00:00:00
Title: Komisijos įgyvendinimo reglamentas (ES) 2021/1785 2021 m. spalio 8 d. kuriuo ištaisoma Įgyvendinimo reglamento (ES) 2020/600 nuostata, kuria leidžiama nukrypti nuo Įgyvendinimo reglamento (ES) 2016/1150 nuostatos dėl nacionalinių vyno sektoriaus paramos programų pakeitimų

2021 10 11   
               
               
                  LT
               
               
                  Europos Sąjungos oficialusis leidinys
               
               
                  L 359/98
               
            
         KOMISIJOS ĮGYVENDINIMO REGLAMENTAS (ES) 2021/1785
         2021 m. spalio 8 d.
         kuriuo ištaisoma Įgyvendinimo reglamento (ES) 2020/600 nuostata, kuria leidžiama nukrypti nuo Įgyvendinimo reglamento (ES) 2016/1150 nuostatos dėl nacionalinių vyno sektoriaus paramos programų pakeitimų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 54 straipsnio a punktą,
         kadangi:
         
                     (1)
                  
                  
                     Komisijos įgyvendinimo reglamentu (ES) 2020/600 (2) nustatytos kelios nuo, inter alia, vyno sektoriuje galiojančių taisyklių nukrypti leidžiančios nuostatos, kuriomis siekta palengvinti vyno sektoriaus veiklos vykdytojų padėtį ir padėti jiems susidoroti su COVID-19 pandemijos poveikiu. Visų pirma juo valstybėms narėms leista laikinai nukrypti nuo Komisijos įgyvendinimo reglamento (ES) 2016/1150 (3) 2 straipsnio 1 dalies ir prireikus Reglamento (ES) Nr. 1308/2013 45 straipsnio 1 dalies a punkte ir 46–52 straipsniuose nurodytų priemonių atžvilgiu pakeisti savo nacionalines vyno sektoriaus paramos programas;
                  
               
                     (2)
                  
                  
                     šia lankstumo priemone siekta sudaryti sąlygas valstybėms narėms greitai reaguoti į išskirtines dėl COVID-19 pandemijos susidariusias aplinkybes ir prireikus kuo anksčiau pateikti nacionalinių paramos programų pakeitimus. Pagrindinė priežastis buvo ne tik būtinybė leisti valstybėms narėms dažniau koreguoti jau taikomas priemones, bet taip pat, kaip nurodyta Įgyvendinimo reglamento (ES) 2020/600 6 konstatuojamojoje dalyje, užuot laukus kito pakeitimų pateikimo termino, į savo nacionalines paramos programas įtraukti papildomas priemones iškart po to, kai įsigalios tas reglamentas;
                  
               
                     (3)
                  
                  
                     be Reglamento (ES) Nr. 1308/2013 45 straipsnio 1 dalies a punkte ir 46–52 straipsniuose numatytų priemonių, valstybėms narėms buvo suteikta galimybė į savo nacionalines paramos programas taip pat įtraukti atitinkamai Komisijos deleguotojo reglamento (ES) 2020/592 (4) 3 ir 4 straipsniuose nurodytas išskirtines laikinas priemones – vyno distiliavimą krizės atveju ir paramą vyno sandėliavimui krizės atveju. Tačiau dėl netyčinio praleidimo šios dvi išskirtinės priemonės nebuvo aiškiai nurodytos kartu su Įgyvendinimo reglamento (ES) 2020/600 2 straipsnio 1 dalyje išvardytomis priemonėmis;
                  
               
                     (4)
                  
                  
                     iš Deleguotojo reglamento (ES) 2020/592 3 straipsnio 9 dalies ir 4 straipsnio 8 dalies matyti, kad Įgyvendinimo reglamento (ES) 2016/1150 2 straipsnis mutatis mutandis atitinkamai taikomas vyno distiliavimo krizės atveju ir paramos vyno sandėliavimui krizės atveju priemonėms. Šiomis nuostatomis siekiama užtikrinti, kad išskirtinės priemonės kuo labiau atitiktų Reglamente (ES) Nr. 1308/2013 numatytoms priemonėms taikomas taisykles. Tačiau Įgyvendinimo reglamento (ES) 2020/600 2 straipsnio 1 dalimi laikinai nukrypstama nuo Įgyvendinimo reglamento (ES) 2016/1150 2 straipsnio 1 dalies, nes valstybėms narėms leidžiama prireikus į savo nacionalines paramos programas įtraukti priemonių arba esamas pakeisti. Todėl, siekiant užtikrinti, kad išskirtinės priemonės būtų įgyvendinamos taip pat, kaip ir bet kuri kita esama paramos priemonė, Įgyvendinimo reglamento (ES) 2020/600 2 straipsnio 1 dalis taip pat taikoma vyno distiliavimui krizės atveju ir paramai vyno sandėliavimui krizės atveju. Tikslinga tai paaiškinti įtraukiant aiškią nuorodą į šias dvi išskirtines priemones;
                  
               
                     (5)
                  
                  
                     be to, reikia pabrėžti, kad tai, jog vyno distiliavimas krizės atveju ir parama vyno sandėliavimui krizės atveju nepatenka į Įgyvendinimo reglamento (ES) 2020/600 2 straipsnio 1 dalies taikymo sritį, prieštarautų pačiam šių priemonių tikslui – skubiai padėti vyno rinkai krizės metu. Tai, kad valstybės narės negalėtų savo nacionalinėse paramos programose atlikti konkrečiai su tomis dviem priemonėmis susijusių pakeitimų, tuo pat metu joms leidžiant atlikti su bet kokia kita priemone susijusius pakeitimus, prieštarautų aiškiam ketinimui valstybėms narėms leisti kuo greičiau ir dažniau šias priemones taikyti;
                  
               
                     (6)
                  
                  
                     todėl Įgyvendinimo reglamentas (ES) 2020/600 turėtų būti atitinkamai ištaisytas;
                  
               
                     (7)
                  
                  
                     siekiant išvengti sankcijų valstybėms narėms, kurios 2020 finansiniais metais padarė savo nacionalinių paramos programų pakeitimų, susijusių su Deleguotojo reglamento (ES) 2020/592 3 ir 4 straipsniuose nustatytomis išskirtinėmis priemonėmis, šis reglamentas turėtų būti taikomas atgaline data nuo Įgyvendinimo reglamento (ES) 2020/600 įsigaliojimo dienos;
                  
               
                     (8)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2020/600 ištaisymas
            Įgyvendinimo reglamento (ES) 2020/600 2 straipsnio 1 dalis pakeičiama taip:
            
               
                  „1.   Nukrypstant nuo Įgyvendinimo reglamento (ES) 2016/1150 2 straipsnio 1 dalies, prireikus valstybės narės 2020 finansiniais metais, bet ne vėliau kaip 2020 m. spalio 15 d., Reglamento (ES) Nr. 1308/2013 45 straipsnio 1 dalies a punkte ir 46–52 straipsniuose, taip pat Komisijos deleguotojo reglamento (ES) 2020/592 (*1) 3 ir 4 straipsniuose nurodytų priemonių atžvilgiu gali pakeisti savo nacionalines vyno sektoriaus paramos programas, kaip nurodyta Reglamento (ES) Nr. 1308/2013 41 straipsnio 5 dalyje.
               
            
         
         
            2 straipsnis
            Įsigaliojimas ir taikymas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2020 m. gegužės 4 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. spalio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2020 m. balandžio 30 d. Komisijos įgyvendinimo reglamentas (ES) 2020/600, kuriuo dėl tam tikrų kovos su COVID-19 pandemijos sukelta krize priemonių nukrypstama nuo Įgyvendinimo reglamento (ES) 2017/892, Įgyvendinimo reglamento (ES) 2016/1150, Įgyvendinimo reglamento (ES) Nr. 615/2014, Įgyvendinimo reglamento (ES) 2015/1368 ir Įgyvendinimo reglamento (ES) 2017/39 nuostatų (OL L 140, 2020 5 4, p. 40).
         
            (3)  2016 m. balandžio 15 d. Komisijos įgyvendinimo reglamentas (ES) 2016/1150, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl nacionalinių vyno sektoriaus paramos programų taikymo taisyklės (OL L 190, 2016 7 15, p. 23).
         
            (4)  2020 m. balandžio 30 d. Komisijos deleguotasis reglamentas (ES) 2020/592 dėl laikinų išskirtinių priemonių, kuriomis nukrypstama nuo Europos Parlamento ir Tarybos reglamento (ES) Nr. 1308/2013 siekiant išspręsti dėl COVID-19 pandemijos ir su ja susijusių priemonių kilusio vaisių ir daržovių ir vyno sektorių rinkų sutrikdymo problemą (OL L 140, 2020 5 4, p. 6).